KOMISSION DIREKTIIVI,
annettu 22 päivänä heinäkuuta 1983,
väliaikaisten toimenpiteiden käyttöön ottamisesta tiettyjen ainesosien ilmoittamiseksi kuluttajalle tarkoitettujen elintarvikkeiden merkinnöissä (83/463/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon kuluttajalle myytäviksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY(1) ja erityisesti sen 19 artiklan,
sekä katsoo, että
direktiivin 79/112/ETY 6 artiklan 5 kohdan b alakohdan toisen luetelmakohdan mukaisesti ainesosat, jotka kuuluvat johonkin mainitun direktiivin liitteessä II mainituista ryhmistä, on ilmoitettava ainesosaluettelossa ryhmänimellä, jota seuraa erityisnimi tai ETY-numero,
nykyisessä yhteisön lainsäädännössä kaikille kysymykseen tuleville ainesosille ei ole annettu ETY-numeroita; sen vuoksi edellä mainittujen merkintöjä koskevien säännösten tarjoamia vaihtoehtoja ei voida täysin hyödyntää,
yhteisön tulisi täydentää direktiivin 79/112/ETY liitteessä II lueteltuja ainesosaryhmiä koskevia säännöksiä; kun tätä alaa koskevia uusia yhteisön säännöksiä annetaan, saadaan käyttöön ETY-numeroita, joita voidaan käyttää elintarvikkeiden merkinnöissä,
kunnes uudet säännökset annetaan, olisi syytä antaa direktiivin 79/112/ETY soveltamisen helpottamiseksi niiden käyttöön, jotka vastaavat elintarvikkeiden merkinnöistä, väliaikainen numerointijärjestelmä niitä ainesosia varten, joilla ei vielä ole ETY-numeroa,
tällainen järjestelmä ei kuitenkaan saisi olla sellainen, että se vaikuttaisi niihin säännöksiin, joilla kyseisten ainesosien käyttö sallitaan, kielletään tai sitä rajoitetaan,
tämä direktiivi voi koskea vain ainesosia, jotka kuuluvat direktiivin 79/112/ETY liitteessä II lueteltuihin ryhmiin; jos kuitenkin tähän liitteeseen lisättäisiin muita ryhmiä, voisi myös osoittautua tarpeelliseksi määrätä numerot tällaisiin ryhmiin kuuluville ainesosille,
kuitenkin parhaillaan tieteessä ja tekniikassa tapahtuvan keinotekoisten makeutusaineiden kehittämisen vuoksi tähän ryhmään kuuluvia ainesosia ei voida vielä numeroida, ja tämän vaikeuden takia ei ole tarkoituksenmukaista sisällyttää näitä ainesosia niihin väliaikaisjärjestelyihin, joista tässä direktiivissä säädetään,
direktiivin 79/112/ETY 23 artiklan 1 kohdan a alakohdan mukaisesti jäsenvaltiot eivät voi säätää pakolliseksi tietyn nimen tai ETY-numeron ilmoittamista ainesosalle, joka kuuluu mainitun direktiivin liitteessä II lueteltuun ryhmään; tämä direktiivi ei vaikuta edellä mainittuun säännökseen, ja
tässä direktiivissä säädetyt toimenpiteet ovat pysyvän elintarvikekomitean lausunnon mukaiset,
ON ANTANUT TÄMÄN DIREKTIIVIN:
1 artikla
Kunnes yhteisön säännökset uusien ETY-numeroiden käyttöön ottamisesta pannaan täytäntöön, voidaan liitteessä lueteltuja numeroita käyttää direktiivin 79/112/ETY 6 artiklan 5 kohdan b alakohdan toisen luetelmakohdan mukaisesti erityisnimen asemesta vastaavien ainesosien ilmoittamiseksi silloin, kun viimeksi mainittujen teknisen tarkoituksen perusteella ne luokitellaan yhteen tai useampaan direktiivin 79/112/ETY liitteessä II lueteltuun ryhmään.
2 artikla
Jäsenvaltioiden on muutettava lainsäädäntönsä tämän direktiivin noudattamisen edellyttämällä tavalla. Niiden on ilmoitettava tästä komissiolle viipymättä.
Jäsenvaltioiden on viimeistään 1 päivänä heinäkuuta 1984 sallittava liitteessä mainittujen numeroiden käyttäminen, sanotun kuitenkaan rajoittamatta niiden säännösten tai määräysten soveltamista, joilla vastaavanlaisten ainesosien käyttö sallitaan tai kielletään taikka sitä rajoitetaan.
3 artikla
Tämä direktiivi on osoitettu kaikille jäsenvaltioille.
Tehty Brysselissä 22 päivänä heinäkuuta 1983.